Document ID: 31993R2047

Title and Content:
ΚΑΝΟΝΙΣΜΟΣ (ΕΟΚ) αριθ. 2047/93 ΤΗΣ ΕΠΙΤΡΟΠΗΣ της 27ης Ιουλίου 1993 ο οποίος επιτρέπει το εμπόριο ουσιών που καταστρέφουν τη στιβάδα του όζοντος και προϊόντων που περιέχουν τις ουσίες αυτές με χώρες μη μέρη του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 594/91 του Συμβουλίου της 4ης Μαρτίου 1991 σχετικά με τις ουσίες που καταστρέφουν τη στιβάδα του όζοντος (1), όπως τροποποιήθηκε από τον κανονισμό (ΕΟΚ) αριθ. 3952/92 (2), την απόφαση 88/540/ΕΟΚ του Συμβουλίου της 14ης Οκτωβρίου 1988 για τη σύναψη της σύμβασης της Βιένης για την προστασία της στιβάδας του όζοντος και του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος (3), καθώς και την απόφαση 91/690/ΕΟΚ του Συμβουλίου της 12ης Δεκεμβρίου 1991 σχετικά με τη σύναψη του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος, όπως εγκρίθηκε στο Λονδίνο, τον Ιούνιο του 1990, από τα συμβαλλόμενα μέρη του πρωτοκόλλου (4), Εκτιμώντας: ότι το άρθρο 5, το άρθρο 6 παράγραφοι 1 και 2 και το άρθρο 8 του κανονισμού (ΕΟΚ) αριθ. 594/91 αναφέρουν ότι απαγορεύονται οι εισαγωγές στην Κοινότητα, από χώρες μη μέρη του πρωτοκόλλου, ελεγχομένων ουσιών που καταστρέφουν το όζον και προϊόντων που περιέχουν τις ουσίες αυτές, καθώς και οι εξαγωγές των ουσιών αυτών από την Κοινότητα σε χώρες μη μέρη- ότι το άρθρο 9 του κανονισμού (ΕΟΚ) αριθ. 594/91 προσφέρει τη δυνατότητα στην Επιτροπή να επιτρέπει το εμπόριο ελεγχομένων ουσιών, καθώς και προϊόντων που περιέχουν μία ή περισσότερες από αυτές τις ουσίες, με οποιαδήποτε χώρα μη μέρος, εφόσον έχει διαπιστωθεί σε σύσκεψη των μερών ότι η χώρα αυτή συμμορφούται πλήρως προς τα άρθρα 2, 2Α έως 2Ε και 4 του πρωτοκόλλου και εφόσον έχει υποβάλλει σχετικά στοιχεία, όπως καθορίζεται στο άρθρο 7 του πρωτοκόλλου- ότι τα συμβαλλόμενα μέρη αποφάσισαν, στην τέταρτη σύνοδό τους στην Κοπεγχάγη το 1992, ότι το εμπόριο που αναφέρεται στο άρθρο 4 παράγραφοι 1 έως 4α του πρωτοκόλλου επιτρέπεται με την Κολομβία υπό τους όρους του άρθρου 4 παράγραφος 8 του πρωτοκόλλου- ότι τα μέρη διαπίστωσαν προσωρινά στη σύνοδο αυτή, εν αναμονή τελικής απόφασης στην πέμπτη σύνοδό τους, που έχει προγραμματισθεί για τις 15 έως 26 Νοεμβρίου 1993, ότι οποιοδήποτε κράτος μη μέρος το οποίο έχει κοινοποιήσει τη συμμόρφωσή του προς τα άρθρα 2, 2Α έως 2Ε και 4 του πρωτοκόλλου στη Γραμματεία για το όζον του UNEP (πρόγραμμα των Ηνωμένων Εθνών για το περιβάλλον) μέχρι τις 31 Μαρτίου 1993 και έχει υποβάλλει σχετικά στοιχεία, όπως καθορίζεται στο άρθρο 7 του πρωτοκόλλου, συμμορφούται προς τις σχετικές απαιτήσεις του πρωτοκόλλου και δύναται να εξαιρεθεί από τους ελέγχους των εξαγωγών ουσιών που καταστρέφουν το όζον- ότι οι διάφορες χώρες μη μέρη του πρωτοκόλλου και διάφορα συμβαλλόμενα μέρη του πρωτοκόλλου, αλλά μη μέρη της τροποποίησης του Λονδίνου το 1990, έχουν υποβάλει πληροφορίες και στοιχεία στη Γραμματεία για το όζον του UNEP σύμφωνα με την εν λόγω απόφαση- ότι οι διατάξεις του παρόντος κανονισμού έχουν προσωρινό χαρακτήρα και ενδέχεται να τροποποιηθούν με κανονισμό της Επιτροπής κατόπιν αποφάσεως των μερών στην πέμπτη σύνοδό τους- ότι το άρθρο 12 του κανονισμού (ΕΟΚ) αριθ. 594/91 αναφέρει τη διαδικασία σύμφωνα με την οποία δύναται να θεσπισθεί νομοθεσία σχετικά με την εφαρμογή του παρόντος κανονισμού- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής που αναφέρεται στο άρθρο 12 του κανονισμού (ΕΟΚ) αριθ. 594/91, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Εμπόριο με την Κολομβία Κατά παρέκκλιση του άρθρου 5, του άρθρου 6 παράγραφοι 1 και 2 και του άρθρου 8 του κανονισμού (ΕΟΚ) αριθ. 594/91, επιτρέπεται το εμπόριο με την Κολομβία ελεγχομένων ουσιών, όπως ορίζονται στο άρθρο 2 του εν λόγω κανονισμού, και προϊόντων που περιέχουν μία ή περισσότερες από αυτές τις ουσίες, όπως πρόκειται να ορισθούν δυνάμει του άρθρου 6 παράγραφος 3 του κανονισμού αυτού. Άρθρο 2 Εμπόριο με άλλες χώρες μη μέρη ή συμβαλλόμενα μέρη για τα οποία δεν έχει τεθεί σε ισχύ η τροποποίηση του Λονδίνου στο πρωτόκολλο 1. Κατά παρέκκλιση του άρθρου 8 του κανονισμού (ΕΟΚ) αριθ. 594/91, επιτρέπονται οι εξαγωγές από την Κοινότητα ελεγχομένων ουσιών, όπως ορίζονται στο άρθρο 2 του εν λόγω κανονισμού, στη Σλοβακία, τις Νήσους του Σολομώντος, τη Γκαμπόν, τη Μαδαγασκάρη, το Λάος, τις Μπαχάμες, το Κογκό, τις Κομόρες, τη Ντομινίκα, τη Σενεγάλη, το Περού, την Ιαμαϊκή, το Βιετνάμ, το Λίβανο, τη Μυανμάρ (Βιρμανία), την Ακτή του Ελεφαντοστού, το Σουρινάμ, τη Δομινικανή Δημοκρατία, τη Λιθουανία, τη Γουιάνα και το Μάλι. Κατά παρέκκλιση του άρθρου 8 παράγραφος 2 του κανονισμού (ΕΟΚ) αριθ. 594/91, επιτρέπονται οι εξαγωγές από την Κοινότητα άλλων πλήρως αλογονωμένων χλωροφθορανθράκων, τετραχλωρανθράκων και 1,1,1 - τριχλωραιθανίου, όπως ορίζονται στο άρθρο 2 του κανονισμού αυτού, στο Χονγκ Κονγκ, την Ιορδανία, την Τουρκία, τη Νικαράγουα, την Ουρουγουάη, τη Μάλτα και το Σουδάν. Άρθρο 3 Έναρξη ισχύος Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Ιουλίου 1993.

Classification Labels:
2120
151
986
703
36

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 3461
833
614
3809

EuroVoc IDs (Expanded): 3461
833
614
3809

Dataset Source: meu

Split: train